Tatu (guruh)
"Tatu" (t. A. T.u) – Yuliya Volkova va Yelena Katinadan iborat rus musiqiy guruhi. 1999-yilda prodyuser Ivan Shapovalov va bastakor Aleksandr Voitinskiy tomonidan birgalikda yaratilgan. Tatu butun dunyo boʻylab mashhurlikka erishgan eng muvaffaqiyatli rus estrada guruhidir. Ularning ingliz va rus tillaridagi qoʻshiqlari Rossiya, Avstraliya, Buyuk Britaniya, Germaniya, AQSh va boshqa mamlakatlardagi xit paradlarda birinchi oʻrinni egallagan. Ularning ingliz tilidagi debyut singli „All the Things She Said“ yilning eng muvaffaqiyatli singllaridan biriga aylandi va butun dunyo boʻylab asosiy musiqa chartlarida birinchi oʻrinni egallagan. Tatu sotilgan albomlar soni boʻyicha IFPI mukofotiga sazovor boʻlgan birinchi va yagona rus guruhidir. 2003-yil may oyida guruh Eurovision qoʻshiq tanlovida ishtirok etib, uchinchi oʻrinni egallagan. 2004-yilda ijodiy tanaffus haqida eʼlon qilishdi. 2005-yil oktyabr oyida ular platina sertifikatiga ega boʻlgan va bir nechta xalqaro xitlarni oʻz ichiga olgan „Dangerous and Moving“ ikkinchi xalqaro albomini chiqardilar. 2009-yil mart oyida guruh menejeri ikkala qoʻshiqchining ham yakkaxon loyihalarini boshlash rejalari va guruh ishini toʻliq miqyosda toʻxtatish haqida eʼlon qildi. 2011-yilda Tatu rasman ajralib, Katina va Volkova yakkaxon karyeralarini boshladilar. Keyingi yillarda ular Sochidagi 2014-yilgi Qishki Olimpiya oʻyinlarining ochilish marosimi kabi maxsus tadbirlarda chiqish qilish uchun birlashdilar.